બે કલાક ચાલેલા આ ઉંચેરા સાહિત્યિક માહોલ પછી સ્વાદિષ્ટ ભોજન પીરસાયું. યુવાન કાર્યકરોનો ઉત્સાહ,આયોજન અને સેવા પ્રશંસનીય હતી. તે પછી બપોરે ૨.૩૦ વાગે તાજેતરમાં જેઓ વિદાય થયા છે તે ન્યૂજર્સીના હાસ્યલેખક શ્રી હરનીશ જાનીના મૃત્ય સમયે સાથ આપેલ સભાજનોને બે શબ્દો આભારના કહેવા માટે માટે હંસાબેન જાની તેમની પૂત્રી સાથે આવ્યા. પતિની રમૂજી વાતોને યાદ કરી, ખૂબ જ સ્વસ્થપણે ‘સિતારા તૂટ ગયા’, હરિવંશરાય બચ્ચનની કવિતા વાંચી અને સૌનો આભાર માન્યો. હંસાબેન જ્યારે મારી પાસે આવ્યા ત્યારે તેમને ભેટીને મૌન આશ્વાસન આપતાં આપતાં હરનીશભાઈની યાદે હૈયું ભરાઈ આવ્યું. તે પછી શ્રી એચ આર શાહે મંચ પર આવી વધુ ને વધુ લોકો ગુજરાતી ભાષા બોલે તેવી મહત્વાકંક્ષા દર્શાવી.